เงินบาทเปิดตลาด 30.83/85 บาท
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.83/85 ปรับตัวแข็งค่าตามเงินยูโร
8 ก.พ. 2555

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.83/85 ปรับตัวแข็งค่าตามเงินยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.83/85 บาท/ดอลลาร์ ปรับตัวแข็งค่าจากเย็นวานนี้ที่ระดับ 30.92/94 บาท/ดอลลาร์ ปรับตัวแข็งค่าตามเงินยูโร
"(เงินบาท)เปิดตลาดมาแข็งค่าตามเงินยูโร หลังมีแรงซื้อคืนจาก level low มากกว่า" นักบริหารเงิน กล่าว
ตลาดยังคงจับตาการตัดสินใจของทางการกรีซว่าจะใช้แนวทางการแก้ปัญหาหนี้สาธารณะตามเงื่อนไขที่กลุ่มสหภาพยุโรปและกองทุนการเงินระหว่างประเทศ(IMF) ร้องขอ โดยเชื่อว่ามีแนวโน้มที่จะเป็นไปได้แม้ทางการกรีซจะมีท่าทีรีรอที่จะปฏิบัติตามเงื่อนไขดังกล่าว
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 76.90/93 เยน/ดอลลาร์ ปรับตัวอ่อนค่าจากระดับ 76.70/75 เยน/ดอลลาร์ ส่วนเงินยูโรอยู่ที่ระดับ 1.3247/3251 ดอลลาร์/ยูโร ปรับตัวแข็งค่าจากระดับ 1.3158/3161 ดอลลาร์/ยูโร
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 30.80-31.00 บาท/ดอลลาร์เช่นเดิม